 

ISLAMISMUL ŞI LUPTA CONTRA EXTREMISMULUI RELIGIOS

 

1. Consideraţii preliminare

 

Dincolo de orice religie, care reprezintă, în accepţiunea ideală, legătura specială mediată a fiinţei umane cu sacrul, există omul religios din toate timpurile şi al tuturor civilizaţiilor. Indiferent de opţiunea sau doctrina religioasă (ortodoxism, catolicism, protestantism, iudaism, islamism, hinduism, budism, etc), interpretarea acesteia este, în cea mai mare parte, una personală, individuală. Suprapusă peste modelul uman încărcat cu un bagaj genetic, experienţe şi disponibilităţi pentru cunoaştere diferite, această interpretare, ea însăşi diferită, este materializată prin cele mai variate forme de manifestare, de la isihasmul călugărilor retraşi în profunzimea meditaţiilor şi până la violenţa acţiunilor sinucigaşe. 

Deşi doctrinele religioase originare sunt construite pe ideea de bine, în cel mai profund sens al său, absolutizarea interpretării binelui, reprezentat el însuşi, chiar şi în aceste doctrine, în forme diferite, s-a dovedit, la nivel practic, imposibilă. 

Întreaga lume civilizată s-a întrebat cum a fost posibilă ignorarea totală a înţelepciunii Coranului, astfel încât să se ajungă la fanatismul care a cauzat atentatele din 11 septembrie a.c. din SUA. Peste acest tragic eveniment planează umbra unui islam extremist, ce ignoră principiile umanităţii, transmise de Coran. S-a vorbit şi de un islam ultraminoritar şi supraactiv, care, în aceste momente, răneşte profund conştiinţa şi identitatea unui miliard de musulmani. Cel mai înalt reprezentant al autorităţii islamice, şeicul Mohammed Sayyed Tantaoui, rectorul moscheii al-Azhar din Cairo, şi-a exprimat indignarea faţă de atacurile fără precedent din SUA: “Uciderea femeilor, bărbaţilor şi copiilor nevinovaţi este un act oribil şi hidos, pe care nici o religie monoteistă nu îl aprobă şi pe care un spirit uman sănătos îl respinge”. 

Înţelegerea actualităţii impune o reflecţie asupra islamului. Fanatismul musulman este o mişcare izolată, membrii acestui grup fiind numiţi “integrişti” (în termenii catolicismului francez) sau “fundamentalişti” (în terminologia protestantă americană). 

“Fanatismul nu este o fatalitate a islamului”, spune înţeleptul tunisian Mohamed Chrafi, citat de revista “L'Express International”. “Islamul este o religie, nu o politică”.

  

2. Apariţia religiei islamice

 

Sensul cuvântului “islam”, conform etimologiei sale şi pe baza analizei rădăcinii cuvântului (SLM), precum şi al derivatelor sale, gravitează în jurul cuvântului “mântuire”: salam, pace, mântuire, salut; silm, pace (opusă războiului); sallama, a da, a mântui, a admite un argument; salima, a fi mântuit, a scăpa; istaslama, a preda, a capitula. Cercetători prestigioşi, ca Roger Arnaldez1 sau Olivier Carré2 au tradus cuvântul “islam” cu “a se lăsa călăuzit” şi, respectiv, “stăpânire de sine”.

Conform Coranului3, islamul este adevărata religie, indiferent de profetul care a iniţiat-o sau de epoca iniţierii. Islamul este “adeziunea la pacea lui Dumnezeu”, propovăduită de toţi trimişii lui Dumnezeu dintotdeauna, sinonimă cu religia revelată sau cu religia monoteistă. Coranul afirmă4: “Singura religie acceptată de Allah este Islamul.” 

“Musulman”, ca sens etimologic, înseamnă cel care este supus lui Allah, cel care se află în pace cu Dumnezeu, care situează existenţa lui Dumnezeu şi puterea sa în afara oricărei contestări.

Islamul, care numără între 1,1 şi 1,2 miliarde (1/5 din populaţia totală a globului) de adepţi fideli, putând ajunge, după estimări statistice, la două miliarde în 2020 - este prezent în toate ţările din lume, dar teritoriile exclusiv musulmane se află în nordul Africii, în Asia centrală şi în arhipelagul indonezian. În lumea zilelor noastre, islamismul este religia care înregistrează, cea mai rapidă creştere din punct de vedere al adepţilor, dintre toate religiile lumii. 

A treia religie monoteistă în ordine cronologică, după iudaism şi creştinism, islamul s-a constituit în jurul mesajului divin revelat profetului Mohammed5, prin mijlocirea arhanghelului Gavril. Esenţialul acestei revelaţii a fost transcris în Coran. Coranul afirmă, în esenţă, unicitatea absolută a lui Dumnezeu: „Nu există altă divinitate decât Allah şi Mohammed este profetul său” şi dezvoltă normele de comportament ale practicării credinţei musulmane întemeiată pe cei cinci stâlpi: profesiunea de credinţă, rugăciunea, milostenia, postul şi pelerinajul la Mecca.

În analizarea civilizaţiilor religioase ale lumii, studierea trecutului istoric este, aproape fără excepţie, revelatoare.

Atunci când a fost izgonit din Mecca (oraşul în care s-a născut) din cauza mesajului pe care îl transmitea, precum şi vederilor sale legate de un model nou de comportament, Mohammed şi adepţii săi s-au retras în oraşul cunoscut sub numele de Medina, care înseamnă “Oraşul/Cetatea Profetului”, noua denumire dată vechiului oraş Yatrib. În primii săi ani petrecuţi în Medina, Mohammed a încercat convertirea populaţiei locale la noua religie, transmiţând mesajul său, atât iudeilor cât şi creştinilor6, însă ei i-au respins atât învăţăturile, cât şi pe el însuşi. 

În cele din urmă, Profetul s-a întors în triumf, cucerind cetatea Mecca. În perioada dintre întoarcerea sa la Mecca şi moartea sa, Mohammed a propagat Islamul cu un mare zel. În urma militantismului său şi al adepţilor săi apropiaţi, noua credinţă s-a răspândit cu mare repeziciune în întreaga regiune a Orientului. 

Mohammed îşi asigurase, în Arabia, ascensiunea politică şi profetică. Oponenţii activi din jurul său au fost nevoiţi să se supună, iar triburile îndepărtate să-şi trimită delegaţi care să comunice supunerea. 

Înainte de subita sa moarte din 632 d.H., el ştia că era aproape de îndeplinirea intenţiilor lui ambiţioase: unirea tuturor triburilor arabe într-o teocraţie guvernată după voia lui Allah. 

Moartea lui Mohammed a determinat izbucnirea unei lupte pentru putere între diferitele facţiuni care credeau că propriile metode de a stabili un succesor erau mai bune decât ale rivalilor lor. Principala neînţelegere a apărut între cei ce considerau că numai din rândurile conducătorilor islamici trebuia să fie ales un calif şi între cei ce credeau că succesorul trebuia să fie unul ereditar. 

Acesta a fost începutul fărâmiţării Islamului într-o multitudine de grupări, unele dintre acestea existând şi în prezent. Unitatea comunităţii musulmane (umma) a fost pierdută ca urmare a rupturii sale în sunnism (întemeiat pe Sunna7 - practica tradiţională) şi şiism, care se revendica de la cel considerat de ei ca fiind primul calif, Abu Bakr. Diferitele grupări islamice din diferite state pe al căror teritorii activează au determinat şi determină moduri diferite de interpretare a Legii religioase (Shari’a8 ).

Schisma se amplifică în timpul lui Ali, rudă apropiată a lui Mohammed. Partizanii lui Ali estimau că succesiunea lui Mohammed îi revenea de drept acestuia şi că era el primul calif. La moartea lui Otaman, al treilea calif, ei au decis ca acesta să ia puterea, stârnind furia clanului Ad'cha, susţinător al profetului şi al clanului Moawiyya, guvernatorul Damascului şi şeful Omayadelor. Prin izbucnirea războiului, Ali a trebuit să abandoneze califatul în favoarea clanului Moawiya.

Această opoziţie istorică, care s-a tradus prin acte de o violenţă extremă, contribuie la explicarea divergenţelor de fond actuale între, de exemplu, Afganistanul talibanilor - integrişti sunniţi - şi Republica Islamică Iran, în majoritate şiită. 

Sunnismul a reprezentat, şi reprezintă încă, grupul islamic majoritar. El se caracterizează, întâi de toate, prin importanţa acordată interpretării literale a Coranului şi a tradiţiei şi prin rolul fundamental al Legii. Conceptul sunnit de Lege reglementează nu numai raporturile credinciosului cu obştea şi cu statul, ci şi cu Allah şi cu propria conştiinţă. Pe de altă parte, ea reprezintă expresia voinţei divine, aşa cum a fost revelată de Mohammed. Pentru sunnism, Legea şi teologia sunt solidare. Baza credinţei sunnite este: interpretarea Coranului; sunna sau tradiţia ce se întemeiază pe activitatea şi cuvintele Profetului; consensul mărturiilor aduse de cei apropiaţi lui Mohammed, precum şi de urmaşii lor; reflecţia personală atunci când sunna sau Coranul tac. 

Islamul este împărţit şi azi în aceleaşi mari familii, cele mai importante fiind sunniţii, care reprezintă aproape 90% din totalul musulmanilor şi şiiţii, în jur de 10%, la care se alătură kharijiţii (secesionişti). “Islamul s-a diversificat într-o pluralitate uimitoare de şcoli, care s-au combătut şi uneori chiar s-au condamnat reciproc, fiecare prezentându-se ca deţinătoare prin excelenţă a adevărului revelat. Multe dintre ele au dispărut în decursul istoriei şi noi dispariţii rămân încă posibile; totodată însă multe (şi adesea cele mai vechi şcoli) au subzistat până în zilele noastre cu o remarcabilă vivacitate” 9. 

La rândul său, comunitatea şiită a fost divizată, printre comunităţile cele mai cunoscute din această parte a islamului fiind zaidiţii, prezenţi mai ales în Yemen, druzii (Liban, Siria, Israel) sau nosairiţii (Siria), ismaeliţii, etc. 

2.1. Islamul originar

Islamul, la fel ca şi iudaismul şi creştinismul, este o religie a Cărţii. Specialiştii în religia islamică au considerat că prin natura sa, Islamul este un spaţiu paşnic şi, contrar aparenţelor, Coranul nu propovăduieşte violenţa, chiar dacă unele interpretări pot sugera aceasta. Monoteismul este cuvântul principal al discursului islamului despre sine. Numele “Allah” îl desemnează pe “Dumnezeul Islamului”10, chiar şi în alte limbi decât araba.

Liderii spirituali spun că unicul păcat de neiertat în religia islamică este acela de a nega unicitatea lui Dumnezeu. Din conceptul unicităţii lui Dumnezeu se deduce că universul este dovada creaţiei care se înfăptuieşte potrivit proiectului lui Dumnezeu şi în vederea unui scop. 

Potrivit Coranului, pentru atingerea scopului-ţintă, care se va dezvălui prin şi odată cu finalul-concluzie al acestui univers, totul se rezumă la punerea la încercare a fiinţelor implicate în acest proces, care duce la realizarea proiectului şi, în primul rând, a creaturii concepută în acest scop: omul. Dar, în faţa dreptăţii lui Dumnezeu, conform Coranului, omul apare singur. Chiar şi sacrificiul celor ce mor în luptă pentru cauza lui Dumnezeu nu este de folos altor credincioşi decât în măsura în care a servit unui crez care le este comun. 

“Şi cel ce a făcut bine cât un fir de colb, va vedea-o. Şi cel ce a făcut rău cât un fir de colb, va vedea-o.”(99, 7-8) 

Coranul notează că milostenia lui Dumnezeu face ca răul să fie plătit pe măsură, în timp ce răsplata pentru binele făcut este sporită. 

“Ei îţi cer să grăbeşti pedeapsa. Şi de n-ar fi un termen hotărât11 , le-ar veni pedeapsa! Şi fără îndoială că va veni peste ei, pe neaşteptate, fără ca ei să simtă.12“ 

“Acelora care cred şi împlinesc fapte bune le vom dărui Noi locuinţă în părţile de sus ale Raiului, pe sub care curg pâraie şi veşnic vor sălăşlui ei în ele. Minunată răsplată pentru cei care fac lucruri bune, Pentru cei care sunt statornici şi în Domnul lor se încred!13“

 

3. Implicarea religiei islamice în politică

 

În Islam, termenul “integrist” este încărcat de conotaţii negative, proporţional cu ameninţările şi neliniştile pe care le provoacă în lume. În anii 1970-1980, “islamismul” a intrat în atenţia opiniei publice internaţionale datorită evenimentelor petrecute în statele musulmane, fapte care pun în evidenţă apariţia şi afirmarea unui extremism religios: în Pakistan, în anul 1977, generalul M. Ziaul-Haq preia puterea prin lovitură militară de stat; în februarie 1979, revoluţia islamică triumfă în Iran, odată cu întoarcerea la Teheran a ayatollahului Khomeyni; în 1981, preşedintele Egiptului, Anwar El Sadat, cel care încheiase pacea cu Israelul în 1978, este omorât de un comando al Jihād-ului islamic. La sfārŗitul anilor 1970, prin acžiunea concertată dintre extrema stângă şi extrema dreaptă religioase, militanţii arabi Hezbollah şi cei aparţinând grupării Jihād aduc Libanul în pragul prăbuşirii economice. Această polarizare a nemulţumirilor va lua o mare amploare în anii '90, cele mai semnificative evenimente în acest sens fiind victoria în alegerile municipale, din 12 iunie 1990, a Frontului Islamic al Salvării (FIS) din Algeria şi începutul luptei armate împotriva regimului lui H. Mubarak, în Egipt.

O acaparare atât de masivă a islamului în scopul cuceririi puterii politice, ce a condus la izbucnirea unui conflict armat major - invadarea Kuweitului de către Irak, la 2 august 1990, şi lansarea apelurilor revanşarde la războiul sfânt împotriva coaliţiei occidentale - constituie în epoca modernă un fenomen diferit de ceea ce se consemnase anterior. 

Această dimensiune religioasă a lipsit din marile momente de febră raţionalistă care au marcat perioada de după război şi pe cea a decolonizării statelor arabe. Numele lui Allah rămăsese aproape străin afirmării nasserismului14 în Egipt, primelor revolte palestiniene după împărţirea din 1948, războiului de independenţă algerian. Dar astăzi, când religia şi politica sunt asociate împotriva valorilor morale şi a celor fundamentale ale vieţii, atât religia fiind folosită în scopuri politice, cât şi politica în scopuri religioase, integrismul religios a devenit “ideologia” cea mai mobilizatoare într-o societate arabă lăsată pradă tuturor convulsiilor, analiştii considerând că musulmanii laici şi moderaţi şi-au pierdut orice autoritate şi credibilitate.

Observatorii fenomenelor de manifestare a formelor de putere (politică, economică, religioasă, etc) la scară internaţională, a polarizării acesteia, precum şi a tendinţelor de folosire a ei în scopuri naţionale, consideră că aici se află cauza multora dintre conflictele apărute în istorie. Mulţi dintre aceştia propun ca soluţie analiza profundă a cauzelor şi efectelor pe care aceste cauze le-au determinat, pronunţându-se pentru îndepărtarea din discursul ideologic şi politic, economic şi cultural, etnic şi religios, a teoriilor de exclusivitate, unilaterale, care nu iau în considerare confluenţa şi teritoriile comune dintre culturile ce au născut naţiunile cu propriile lor valori şi convingeri. Ei consideră că greşeala politicilor, a discursurilor şi acţiunilor politice constă, de fapt, în tendinţa de a ignora interdependenţa, manifestată în varii forme, dintre valorile propriei culturi şi valorile şi principiile ce nu fac parte din politica, discursul şi acţiunile proprii. Disjuncţia făcută între culturi, precum şi delimitarea acestora în discursul şi acţiunea politică, reprezintă una dintre cauzele care determină efecte negative majore asupra politicii şi situaţiei generale. 

Devierea grupărilor islamice fundamentaliste spre ţeluri politice, deviere la care asistăm, este în mod evident contrară vocaţiei islamului. Islamul se vrea o religie a dreptei măsuri. Adevăratele învăţături ale islamului - căutarea păcii, dragostea mutuală şi iertarea - sunt permanent ignorate de către grupurile fundamentaliste sau exacerbate şi pervertite, fiind folosite în scopuri politice.

Unii analişti consideră că şi creştinismul, şi islamul s-au confruntat de-a lungul istoriei cu crizele sau sincopele de autoritate provocate de mai mulţi factori: dezvoltarea unei judecăţi şi a unei conştiinţe autonome, progresele înregistrate în educaţie şi ştiinţă, aspiraţiile populare la independenţă şi la participarea politică, instaurarea unei laicităţi mondiale restrictive, care a limitat sau denaturat exprimarea religioasă în totalitatea formelor sale.

Iar aceştia au avut, la rândul lor, două serii de factori agravanţi: prima este colonizarea care a integrat cea mai mare parte a statelor musulmane, fapt care a afectat popoare întregi, alimentate de nostalgia puterii culturii arabo-islamice a Evului Mediu şi a Imperiului Otoman. Această colonizare a fost legitimată prin discursul exclusiv şi excusivist despre caracterul umanist şi universal al civilizaţiei occidentale şi creştine, adesea dezminţit de fapte, astăzi nucleu al multor dispute.

În al doilea rând, perioada ce a urmat accesului la independenţă nu a răspuns aspiraţiei popoarelor rămase, în cea mai mare parte, sub puterea regimurilor autoritare, chiar dictatoriale, monarhice sau militare, prizoniere ale jocului puterilor internaţionale şi ale pieţelor mondiale. În spaţiul arabo-musulman decolonizat, predomină sentimentul că occidentalii vor să impună acestor popoare o modernitate pentru care ele nu sunt pregătite. Perioada 1950-1970 a fost marcată de acest postulat al superiorităţii modelului occidental de dezvoltare, de democraţie şi de valori morale; iar această dominaţie nu a mai fost suportată, în primul rând de grupurile de interes musulmane aflate la putere. 

Fundamentaliştii islamici au considerat noile culturi occidentale ca fiind alienate şi corupte. Pe de altă parte, lipsa de aptitudini pentru democraţie a unora dintre liderii politici musulmani a declanşat o criză de conştiinţă şi de identitate foarte profundă, extinsă într-o mare parte a sferei musulmane, unde rămâne activă nostalgia după epoca efervescentă, care a durat de la cucerirea arabă până la căderea Granadei. Cruciadele, expansiunea spaniolă, războaiele dintre Imperiul Otoman şi puterile europene nu au încetat, niciodată, să alimenteze la musulmani, ca şi la creştini, ceea ce Mohamed Arkoun15 numeşte “ideologiile de luptă şi teologiile de exclusivitate”16. În afară de aceste frustrări de ordin cultural, un loc special îl ocupă situaţia de criză economică în care se zbat, cel mai adesea sub privirile indiferente ale marilor monarhii ale petrolului, state care se străduiesc să iasă din stadiul de subdezvoltare.

Afirmarea islamismului în cursul ultimelor decenii nu poate fi separată de câteva mari curente de reformă internă, apărute în epoca modernă: wahhabismul17 apărut în Arabia secolului al XVIII-lea, care se opunea încă de atunci inovaţiilor moderniste şi preluărilor culturale din Occident, apoi reformismul salafi din secolul al XIX-lea, care propune o reîntoarcere la vechii evlavioşi (salaf18), la însoţitorii profetului, mişcare care militează pentru panarabism şi panislamism şi care a declarat război ateismului, imoralităţii, materialismului. Aceste mişcări au apărut pe fondul eşecurilor înregistrate de naţionalismul militant arab bazat pe ideea unificării lumii arabe, din iniţiativa tinerilor intelectuali islamici, care au încercat adoptarea unei versiuni puriste a Islamului. Mişcarea cunoscută sub numele de wahhabism susţinea faptul că şiiţii iranieni erau o grupare de eretici, fondată de evrei ca să distrugă Islamul. Tot wahhabismul a promovat ideea inferiorităţii femeii, acceptată şi azi de vaste cercuri musulmane, precum şi alte interdicţii anacronice pentru lumea civilizată19. 

Alte mişcări şi alte state au jucat un rol de motor (sau de frână) pentru islamismul politic al anilor 1970. Iată câteva dintre acestea:

Egipt

Societatea Fraţilor Musulmani a apărut în Egipt în 1929, la îndemnul unui institutor, Hassan el-Bannah (1906-1949). Modul de organizare şi ideile de lucru au fost considerate, pentru acea epocă, revoluţionare. Societatea are în frunte un “ghid suprem”, un consiliu de conducere, o adunare şi reprezentanţi locali, fiind activă chiar şi în cartierele urbane, anticipând, prin aceast tip de organizare, metodele diviziunii teritoriale utilizate de FIS în Algeria. Militanţii practică rugăciunea, studiul, fac efortul conversiunii interioare. Sunt recrutaţi cu severitate şi, înainte de a adera la societate, un Frate trebuia să jure că va urma, va răspândi mesajul şi se va supune până la moarte “ghidului suprem” şi reprezentanţilor săi. “Islamul trebuie să preia puterea doar prin convingerea oamenilor”, se precizează în ghidul de acţiune al Fraţilor Musulmani.

În doctrina Fraţilor Musulmani se găseşte deja, în germene, dorinţa - răspândită azi - a unei reveniri integrale la islamul originar. Coranul trebuie studiat acordându-se atenţie sensului său literal şi respingând interpretările moderne, considerate contrare inspiraţiei divine. Carta Fraţilor Musulmani preconizează în interiorul fiecărui stat musulman aplicarea Shari’a - Legea islamică religioasă inegalabilă şi neegalată, pentru că este de inspiraţie divină -, respingerea oricărei forme de “contaminare” străină a islamului, atribuirea statutului (foarte restrictiv) de dhimmi19 evreilor şi creştinilor. 

Stereotipia mişcării militante islamice “Fraţii Musulmani” propune rezistenţa în faţa colonizării şi a Occidentului. Mesajul după care ei se călăuzesc este exprimat printr-o înşiruire de axiome care, în plan psihologic, reprezintă atât etape de evoluţie ale integristului islamic, cât şi paliere de acţiune: “Dumnezeu este scopul nostru, Profetul este unicul nostru ghid, Coranul - Constituţia noastră, războiul sfânt - calea noastră, moartea în războiul sfânt - dorinţa noastră supremă. Allah ne-a creat să veghem asupra lumii”. În viziunea lor, numai islamul permite rezolvarea problemelor omului şi ale societăţii, căci el este “credinţă şi cult, patrie şi cetăţenie, religie şi stat, spiritualitate şi acţiune, carte şi spadă”. Aceasta înseamnă radicalizarea într-un sens activ a reformismului care exista de multă vreme în lumea musulmană şi a poziţiilor deja adoptate de un număr de partide, de mişcări de rezistenţă şi de societăţi pietiste ce caută să traducă învăţăturile islamice în viaţa cotidiană a cetăţii. Mişcarea Fraţilor Musulmani, care are ramificaţii dincolo de frontierele Egiptului20, înţelege să redea demnitatea şi vigoarea unei umma (comunitate musulmană) colonizată şi umilită şi să pună bazele unei societăţi musulmane conformă din toate punctele de vedere Legii islamice. Această mişcare va juca un mare rol în lupta împotriva ocupaţiei engleze, dar va fi riguros combătută de G. A. Nasser.

India 

Grupările Tabligh, ca de pildă Jama'at el-Tabligh (Congregaţia pentru Răspândirea Islamului), favorabile şi ele unei renaşteri a islamismului, apar în perioada interbelică. Au fost fondate în India de Mawlana Muhammad Ilyas (1885-1944) şi desfăşoară acţiuni de pregătire a echipelor de misionari şi de predicatori care se dedică întăririi credinţei fidelilor şi a practicii comunităţilor, refuzând violenţa. Mişcarea “Jama'at el-Tabligh” s-a răspândit mai ales sub numele de “Credinţă şi Practică”, având o puternică influenţă asupra păturilor populare de imigranţi şi încearcând să pătrundă mai ales în mediile sărace. 

Iran

Expansiunea islamului integrist provine mai ales din Iran, adică dintr-o altă sferă musulmană, cea a şiismului. Dorind ca ţara sa să evolueze, fără a parcurge etapele intermediare necesare, de la Evul Mediu la un stat laic şi modern, de inspiraţie şi de structură occidentală, şahul Iranului a creat o prăpastie între o clasă înstărită, dedată la exploatarea fără scrupule a resurselor ţării, şi o masă de ţărani supuşi şi sărăciţi. 

În acest context, religia a devenit în Iran principalul vector al protestului social şi al identităţii naţionale. Statul condus de Şah a fost perceput ca fiind ostil poporului, iar şiiţii au fost ţinuţi la distanţă de puterea care nu-i mai reprezenta. Dar dacă, odată în plus, religia era pusă în slujba unei strategii de eliberare, rolul pe care aceasta l-a jucat în islamul postrevoluţionar a depăşit aşteptările şi a dat fundamentalismului islamic adevăratul ei stil: întreaga putere politică concentrată în mâinile reprezentanţilor religioşi. 

Una dintre multiplele ramuri (zaydismul, septimanismul, haşşaşinismul, etc) ale şiismului, duodecimanii, consideră că imamul22 îşi exercită autoritatea asupra fidelilor prin intermedierea, nu numai admisă, ci şi impusă, a unei ierarhii, totalmente sui-generis de mujtahid, literal, “oameni care întreprind strădania (ijtihād) de a căuta adevărul”. Aceşti călăuzitori au titluri ce le evocă atribuţiile şi competenţele: mollah (stăpân, domn), ayatollah (semnul lui Dumnezeu) hojjatolislam (argumentul islamului). Problema, dezbătută de-a lungul secolelor, a fost aceea de a discerne dacă această ierarhie trebuie să se supună puterii sau să o supună. Sub ultimul monarh al ultimei dinastii (cea fondată în 1925 de Reza Pahlavi), Persia, devenită în 1935 Iran, a fost teatrul unei evoluţii moderniste care urmărea acordarea priorităţii puterii monarhice asupra ierarhiei religioase. Lupta s-a sfârşit în favoarea propovăduirii religiei, iar mujtahid a fost ales ca reprezentant pe care masele l-au identificat cu toate aspiraţiile lor naţionaliste şi egalitariste. Întemeierea unei republici islamice, în 1972, a instituţionalizat ierarhia propriu-zis ecleziastică a mijtahizilor care avea în frunte un Nā’ib al Imām (literal, “vicar” al imamului) - ayatollahul Ruhollah Khomeyni (1902-1989), care refuza sę i se atribuie titlul de imam, titlu pe care adepžii săi şi mass-media occidentală i-l acordau şi continuă să-l folosească chiar şi după moartea sa.

În opinia radicalilor musulmani, Coranul, pe care numai ayatollahii sunt în măsură să-l interpreteze, conduce societatea. Analiştii consideră că islamismul este o religie socială, care se adresează, dincolo de latura spirituală interioară, unei comunităţi aflată într-o dinamică permanentă. Reprezentanţii religioşi, mollahii exercită o adevărată regenţă. Astfel, există un jurământ de loialitate al extremiştilor musulmani faţă de şeful lor. “Este vorba de un concept ideologic foarte puternic în Islam. Aceasta înseamnă că pentru a fi buni musulmani, liderii mişcărilor fundamentaliste trebuie să îşi menţină loialitatea faţă de mollah, a precizat un reputat jurnalist pakistanez, Sultan Siddiqui, adăugând, aceştia nu au altă alternativă decât să asculte”. Analiştii şi experţii în islamism cred că această legătură specială ce îi leagă pe musulmani de mollah este pentru totdeauna şi poate fi întreruptă doar prin moartea unuia dintre ei. Ruperea acestei legături în timp ce ambii trăiesc aduce disgraţia familiei respective, act pedepsit de obicei cu moartea. 

Ayatollahului Khomeyni, jurist şi teolog în acelaşi timp, i-a fost acordat titlul de imam, făcându-se raportări la marii preoţi din trecut, dar el a fost cel care a acumulat, de fapt, întreaga putere executivă, legislativă şi juridică, precum şi comanda supremă a armatei. El îl numea sau destituia pe şeful statului. 

Pusă în slujba politicii, religia a devenit un instrument, aşa cum şi politica pusă în slujba religiei, a devenit, în acelaşi mod, instrument. Ambele degenerează, lăsând loc naşterii formelor extremiste de manifestare, atât politice, cât şi religioase. Unii analişti şi experţi, interpretează manifestările extremiste, ca fiind forme derivate ale totalitarismului. Acest caracter foarte particular al Revoluţiei iraniene devine totuşi secundar în comparaţie cu influenţa marilor teme islamice pe care nu va înceta să le răspândească în afara ţării: revitalizarea comunităţii musulmane; unitatea şi mobilizarea, inclusiv armată, împotriva Occidentului “anatemizat”; lupta antiimperialistă, lupta împotriva sionismului; panislamismul revoluţionar etc.

Arabia Saudită şi Sudanul 

Multă vreme, dinastia saudită, apărătoare a Locurilor Sfinte (Mecca şi Medina), a reprezentat un centru de iniţiative şi principalul finanţator al comunităţilor musulmane din ţările arabe sau al celor imigrate în Europa. Datorită fondurilor de care dispune din comerţul cu petrol, Arabia Saudită a contribuit decisiv la răspândirea islamului religios, conservator şi intolerant (mai ales în interiorul propriilor graniţe), adaptându-se, aparent, foarte bine înţelegerii cu statele occidentale.

Arabia Saudită îşi păstrează rolul de susţinător financiar, mai ales prin intermediul Ligii Islamice Mondiale, dar rolul de lider pe care-l juca în lumea musulmană a fost grav deteriorat în ultimii zece ani prin efectul a doi factori principali: afirmarea puternică a Iranului şi propria “trădare” în timpul războiului din Golf, din 1990-1991, când autorităţile de la Riad au acceptat să primească pe pământul lor sacru (cel al Profetului Mohammed) armata americană, care declarase război Irakului.

Această scădere a fondurilor obţinute din comerţul cu petrol saudit a contribuit, fără îndoială, în mod obiectiv, la radicalizarea acţiunilor desfăşurate de statele islamice, ceea ce dus la radicalizarea, din varii motivaţii, a conflictelor dominaţiilor de diferite tipuri şi, la destabilizarea regimurilor moderate (Egipt, Tunisia, Maroc şi altele). Şi acest lucru s-a produs în momentul în care o altă putere, Sudanul, ţară săracă, devastată de războaie civile şi de foamete, îşi înăsprea regimul pe baza unei Legi islamice intolerante faţă de minorităţi (mai ales faţă de creştinii reprimaţi în sudul ţării) şi devenea chiar o bază de antrenament şi o tabără pentru comandourile islamice armate. 

Afganistan

Wahhabismul, din care se inspiră talibanii la putere în Afganistan, este o doctrină a Islamului apărută în Arabia Saudită, care a propagat-o în Asia Centrală, graţie puterii sale financiare. Pusă în aplicare în secolul al XVII-lea, în Peninsula Arabică, de predicatorul Mohammad Ibn Abdel Wahhab, wahhabismul se bazează pe conceptul de “unicitate a lui Dumnezeu”, care face obiectul exclusiv al activităţii umane, excluzând orice alt punct de interes. Această ideologie a fost teoretizată încă din secolul al XII-lea, de Turc Ibn Taymiyya. În 1745, Abdel Wahhab a făcut o alianţă cu Mohammad ben Saud, fondator al dinastiei care guvernează astăzi în Arabia Saudită. În virtutea acestui pact, saudiţii au eradicat orice altă doctrină în afara wahhabismului din teritoriile lor. Influenţa Arabiei Saudite şi a wahhabismului asupra talibanilor a început să crească din ce în ce mai mult la începutul anilor '80, Shari’a fiind impusă în Afganistan odată cu venirea la putere a talibanilor, în 1996.

Interpretarea wahhabismului de către talibanii din Afganistan este mai strictă decât cea existentă în regatul saudit. La apariţia sa, wahhabismul s-a opus pe de o parte, revenirii locuitorilor Peninsulei Arabice la practici apreciate drept “păgâne”, iar pe de altă parte, arierării şi divizării politice a musulmanilor arabi.

Wahhabiţii refuză orice intermediar (cleric, statuie, imagine, etc) între om şi creatorul său. Cuvântul lui Dumnezeu, aşa cum este consemnat în Coran, trebuie să fie aplicat ad litteram, oricare ar fi tradiţiile locale.

Alt stat wahhabit este Qatarul, dar această doctrină nu este aplicată la fel de riguros ca în Afganistan.

Libia 

Poziţia Libiei este singulară, în măsura în care aici se întâlnesc un naţionalism arab puternic declarat şi o interpretare mai curând îndrăzneaţă a islamului. Pentru colonelul M. Kadhafi, autor al unei Cărţi verzi, naţiunea este anterioară religiei. Păstrătoare a Coranului, naţiunea arabă a fost învestită cu o misiune universală, mai ales în lumea a treia, unde are menirea de a lupta împotriva cuceririi marilor puteri şi de a propovădui calea spre un socialism islamic. În Libia, colonelul M. Kadhafi a organizat o structură de control a puterii prin consilii populare, a slăbit autorităţile religioase tradiţionale, proclamându-se imam, şi a păstrat ca unic fundament al islamului doar Coranul, pe care credincioşii sunt obligaţi să-l interpreteze singuri. Aceste poziţii au rămas relativ izolate.

Pakistan

Principala organizaţie care acţionează pe teritoriul ţării este “Jama'at Islamya”, fondată acum 60 de ani. Pentru liderii organizaţiei, islamul este un mod de viaţă cu un sistem economic şi de educaţie adecvat iar Jihadul nu reprezintă terorism, ci doar lupta pentru eliberarea teritoriul Palestinei: “Allah vedea cu ochi buni eliberarea ţinuturilor sfinte”. Aceşti lideri, cu studii superioare, au coordonat lupta contra URSS în Afganistan, iar în prezent conduc acţiuni de eliberare a Caşmirului şi luptă contra Indiei.

 

4. Cele trei etape ale reislamizării

 

În afirmarea principiilor islamismului se pot distinge cel puţin trei mari perioade. Datele istorice atestă faptul că aceste perioade nu sunt clar separate, dar celor trei faze le corespund tot atâtea căi diferite de implantare în societatea civilă, de cucerire a puterii şi de impunere a Legii islamice. Ele sunt foarte dependente de “modelele” dominante în ţările arabe, de filierele de înarmare şi de finanţare, ca şi de conjunctura politică din Orientul Mijlociu, dictată de conflictele israeliano-arabe, de războiul din Liban, care a început în 1975, de revolta anticomunistă din Afganistan, începută la sfârşitul anilor '70, de anexarea Kuweitului de către Irak, urmată de războiul din Golf din 1990-1991 etc.

1. Prima perioadă, pe care specialiştii o plasează la sfârşitul anilor '70, corespunde afirmării puternice a şiismului iranian şi creării, în această ţară, a unei Republici islamice cu principii revoluţionare. Ea reprezintă un fel de sinteză între o “intoleranţă” tipic islamică, o revoltă populistă specifică lumii a treia şi o anatemizare accentuată a “demonului”, duşmanul occidental. Această sinteză conţine ingredientele doctrinare, politice şi xenofobe proprii tuturor doctrinelor integriste. În Franţa, specialişti ca Gilles Kepel sau Olivier Roy, vorbesc despre acest fenomen ca despre o mişcare de “reislamizare de sus”, adică politică23, ce presupune în acelaşi timp o cucerire a puterii datorită islamului şi construirea unei societăţi islamice prin intermediul puterii. Potrivit acestui model, islamiştii tind să cucerească spaţiul politic al ţării lor şi programul lor vizează instaurarea unui stat islamic. Până să atingă acest scop, ei fac presiuni asupra autorităţilor pentru a islamiza dreptul, viaţa cotidiană, morala. Toate simbolurile, dogmele şi actorii tradiţionali ai islamului sunt puşi în slujba acestei cuceriri a puterii.

Islamul este astfel “instrumentalizat” prin mişcările de rezistenţă şi de opoziţie. Coaliţiile politice sunt cele care, cu sprijinul mujahedinilor24 şi folosind Coranul ca pe un instrument, l-au răsturnat pe şah în Iran, pe Ali Bhutto în Pakistan. Aceste succese au inspirat grupările opoziţiei militante din Afganistan, Egipt, Siria sau Indonezia la realizarea de acţiuni identice. Dar tot în numele islamului, folosit pentru a legitima acţiunile politice, conducători în funcţie - dictatori, monarhi absoluţi sau şefi de stat - în Libia, Sudan, Arabia Saudită, Maroc au căutat să-şi întărească puterea.

Dacă această primă fază a “reislamizării de sus” s-a soldat cu un succes în Iran, ea a suferit un dur eşec în Egipt, unde Fraţii Musulmani şi urmaşii lor mai radicali au fost supuşi violentei represiuni organizate de G. A. Nasser şi de succesorul său, A. Sadat. În lumea musulmană, în general, s-a apreciat că grupările care au vizat “reislamizarea de sus” au fost învinse în confruntarea cu statul. În aceste ţări nu s-a realizat, într-adevăr, acea alianţă de fapt între păturile intelectuale, militante şi tinere, şi şiişi, ei înşişi mobilizaţi, alianţă ce a permis succesul Revoluţiei iraniene. Dacă în Pakistan, în urma succesului electoral al lui Benazir Bhutto, din noiembrie 1988, integrismul părea să dea înapoi, în august 1990 el a revenit, odată cu destituirea lui Benazir Bhutto de către o parte a armatei câştigată pentru cauza islamică. Conflictele desfăşurate sunt alimentate de conjunctura politică şi etnică din această perioadă. 

2. A doua fază a ascensiunii islamiste a urmat o direcţie inversă. Ea corespunde cu ceea ce specialiştii francezi, deja citaţi, au numit “islamizarea de jos25“. Şi aceasta a pătruns în toate sferele musulmane, inclusiv în rândul islamiştilor imigraţi în Franţa, care pun accentul pe constituirea unei reţele asociative mai coerente, asemenea reţelelor mozaice cu comunităţi bine stabilite, pe propaganda religioasă în jurul moscheilor şi pe dezvoltarea de relaţii “comunitare” mai strânse într-o ţară care, spre deosebire de Marea Britanie sau de Statele Unite, propune străinilor modele de integrare mai curând individuală.

Această reislamizare de la bază a dat rezultate. Ea s-a manifestat printr-un control intensificat al “respectării” practicii religioase, printr-o mai asiduă frecventare a moscheilor şi prin accentul pus pe pregătirea religioasă.

Pe acest teren favorabil progresează militanţii islamişti care, în loc să organizeze sau înainte de a organiza direct bătălia pentru putere, încearcă să se infiltreze în societatea civilă şi să cucerească poziţii de forţă cu ajutorul unor reţele de predicatori, al unor cadre superioare musulmane, al unor asociaţii pietiste, al unor societăţi de educare şi de întrajutorare, moscheile de cartier fiind adesea centrul acestor reţele pentru că acolo se predă ştafeta iniţiativelor.

Aşa cum “cazul” iranian a fost modelul de referinţă în prima fază de “reislamizare”, “cazul” algerian devine modelul dominant al celei de a doua faze. Frontul Islamic al Salvării (FIS) şi-a organizat încet, progresiv, cu tenacitate înaintarea spre putere, punându-se la dispoziţia populaţiei, participând la toate alegerile locale, câştigând chiar, la 12 iunie 1990, alegerile municipale algeriene. Părea că nimic nu îl împiedică să cucerească puterea naţională după un prim tur victorios la alegerile legislative din decembrie 1991. Dar, la începutul lui 1992, aparatul politic algerian (FLN), foarte puţin reînnoit după independenţă, a întrerupt cu autoritate procesul electoral. FLN a arestat conducătorii FIS, a instalat o conducere colectivă mai puternică şi a oferit noi mijloace de represiune poliţiei şi armatei26.

Dar, contrar aparenţelor, în opinia analiştilor, această “reislamizare de jos” nu este mai puţin radicală, în a refuza organizarea unei lumi laice şi democrate, decât activismul Hezbollahului şi al altor militanţi din Jihād-ul islamic, veniţi din regimurile islamice cele mai dure, ale căror atentate şi lovituri militare sunt regulat mediatizate.

3. Relativul eşec al acestei “reislamizări de jos” şi reacţia brutală a echipelor conducătoare, în Algeria şi în Egipt, au condus la punerea în practică a unei noi soluţii, cea fundamentalistă: contestarea regimului existent prin violenţa armată. Fapte de acest tip se pertec aproape zilnic în Algeria, unde integriştii Frontului Islamic al Salvării, radicalizaţi în urma represiunii la care sunt supuşi de puterea actuală, recurg la asasinarea conducătorilor politici, a personalităţilor intelectuale ştiinţifice şi a altor lideri de opinie.

Aceste reacţii ale islamului fundamentalist sunt la fel de tragice în Egipt unde, aproape în fiecare zi, au loc ciocniri armate între organizaţia islamică, “Al Gammaya al Islamya”, şi forţele de securitate instalate de preşedintele H. Mubarak. Islamiştii egipteni şi-au început ofensiva armată din luna martie 1992, adică exact a doua zi după “lovitura” militară a puterii în Algeria şi după declanşarea represiunii sistematice împotriva FIS, cu convingerea că o victorie nu poate fi obţinută la urne şi că nu le mai rămâne decât soluţia luptei armate împotriva statului şi a instituţiilor sale.

Integriştii egipteni atacă şi ei personalităţi reprezentative ale societăţii civile, “creştini copţi” - pe care o tradiţie aproape bimilenară îi identifică cu naţiunea egipteană -, grupuri de turişti, lipsind ţara de principala ei resursă financiară. În Egipt, ca şi în Algeria, s-a intrat într-un ciclu de provocare-represiune care nu încetează să neliniştească în privinţa viitorului şi deschide o nouă eră de instabilitate pentru ţările arabe (mai ales pentru vecinii Algeriei), pentru comunităţile emigrate ale acestor ţări, atrase la rândul lor de idei radicale.

După o primă fază de reislamizare “politică” de sus (Revoluţia iraniană), după o a doua fază de reislamizare “electorală” de jos (succesul municipal al FIS în Algeria), extremismul religios a intrat într-o a treia fază, de data aceasta a unui islamism înarmat. În această fază unul dintre exponenţii principali este mişcarea palestiniană Hamas, cu metode de acţiune mult mai violente decât cele ale Organizaţiei de Eliberare a Palestinei (OEP), al cărei principal concurent a devenit şi care determină creşterea “licitaţiilor” în negocierile de pace cu Israelul. 

Reducând fundamentalismul islamic la o ideologie de eliberare socială şi de cucerire politică, nedeosebindu-se prin credinţă, vorbind puţin despre Dumnezeu şi despre misterele sale, militanţii islamişti se dovedesc totuşi ataşaţi unei practici riguroase a cultului şi organizării islamice a cetăţii. Viitorul acestui extremism islamic pornit de la Fraţii Musulmani, devenit expresia naţionalismului arab împotriva puterii coloniale, dobândind, datorită Revoluţiei iraniene, o vizibilitate socială cu atât mai impresionantă cu cât apare din minoritatea şiită trebuie, de aceea, să suscite analize şi comentarii. Pentru Olivier Roy27, “eşecul islamului politic” constă în incapacitatea sa, oricât de “revoluţionar” ar fi, de a propune, de a crea un alt model politic decât un neoconservatorism “puritan, sensibil şi rigorist”28. 

 

5. Jihād-ul - “Rźzboiul Sfānt”

 

Coranul a fost revelat în parte în timpul unei perioade a vieţii Profetului când el şi aliaţii săi au trecut de la statutul de indivizi minoritari într-o cetate ostilă, la acela de membri ai unei entităţi politice care întreţinea cu alte entităţi politice, pe picior de egalitate, relaţii de alianţă, de pace sau de război. Astfel, se găsesc inserate într-un text de valoare spirituală soluţii pentru diverse probleme legate de ceea ce se numeşte poliţie, administraţie sau justiţie, ca şi soluţii ale unor probleme diplomatice. Mai întâi a fost necesară integrarea în oraşul Medina a emigranţilor din Mecca. Apoi a trebuit să fie găsite soluţiile de a face faţă hărţuirii locuitorilor Medinei de către autorităţile oraşului de origine al emigranţilor în vederea obţinerii etrădării fugarilor. Această hărţuire a depăşit stadiul ameninţărilor şi şantajului pentru a ajunge la agresiunea armată. Nou veniţii au fost determinaţi să lupte alături de gazdele lor. Primul verset care autorizează musulmanii agresaţi să răspundă fiecărei lovituri printr-o lovitură este inserat după alte versete în care se interzice sau este descurajată violenţa: 

“Li s-a îngăduit (să se apere) acelora care sunt atacaţi29 căci ei sunt nedreptăţiţi. Iar Allah este în stare să-i ajute 

Pe aceia care au fost scoşi din căminele lor pe nedrept, pentru că ei au zis: “Domnul nostru este Allah!” Şi de nu i-ar opri Dumnezeu pe oameni, pe unii prin alţii, ar fi dărâmate30 chilii, biserici, temple31, şi moschei în care numele lui Allah este pomenit atât de mult. Allah îi ajută neîndoielnic aceluia care-l ajută pe El. Allah este Tare şi Puternic”32. 

Această situaţie duce la o stare de război propriu-zis, potrivit normelor epocii şi regiunii. Textele referitoare la această etapă a Islamului îmbină exaltarea virtuţilor războinice cu valorile solidarităţii şi comapasiunii. Însuşi numele dat acestei lupte este semnificativ: Jihād, cuvânt, tradus cel mai adesea prin “război sfânt”. Cuvântul a mai fost tradus în sensul de “efort”, mai exact “emulaţie în efort” şi se aplică oricărei forme de efort depus contra propriilor înclinaţii negative, o căutare a perfecţiunii. Cuvântul Jihād şi aplicarea lui în practică a permis, într-o peninsulă arabică din ce în ce mai favorabilă noului mesaj, recucerirea Meccăi. Apoi, treptat, sensul cuvântului a evoluat, fără a se pierde semnificaţia originară.

Jihād-ul constituie o parte integrante a concepţiei de apărare a islamului. Înţelesul primar, iniţial al cuvântului “Jihād” este: a se strădui din toate puterile, a se lupta.

Se spune că face Jihād despre cineva care depune eforturi fizice şi intelectuale deosebite sau despre cineva care îşi dedică toată viaţa sa lui Allah.

În realitate, după Shari’at, adică după jurisprudenţa islamică, acest cuvânt se foloseşte doar pentru a exprima lupta dusă pentru numele lui Allah şi împotriva duşmanilor islamului care recurg la forţă33. Fiecare musulman are îndatorirea de a accepta, în orice clipă, sacrificiul suprem în numele lui Allah şi în apărarea islamului34. O comunitate se consideră eliberată de această îndatorire doar prin participarea la Jihād a unei părţi din musulmanii aparţinând comunităţii respective. În caz contrar, adică în cazul că nimeni din comunitatea respectivă nu participă la Jihād, vina aparţine întregii comunităţi.

Dacă o ţară islamică este victima agresiunii din partea unei puteri neislamice, atunci toţi cetăţenii, fără excepţie, ai ţării respective, au datoria să participe la Jihād. În cazul în care statul islamic victimă a agresiunii nu deţine suficientă forţă pentru a respinge agresiunea, atunci datoria sfântă a statelor musulmane vecine este de a sări în ajutorul acestui stat. Şi dacă nici în acest caz duşmanul nu a fost respins, atunci musulmanii din întreaga lume trebuie să se mobilizeze împotriva agresorului.

Jihādul, īn asemenea īmprejurćri, are aceeaşi semnificaţie pentru musulmani precum ţinerea postului sau săvârşirea rugăciunii.

Coranul recomandă să se folosească minimum de forţă necesară pentru a opri atacatorii.

Atentatele asupra New York-ului şi Washington-ului, din 11 septembrie a.c., au adus în prim-plan extremismul fundamentalist şi încercarea de a se găsi explicaţii la ceea ce a putut genera o astfel de tragedie. Cel mai folosit cuvânt în aceste zile este “Jihād”, cuvānt cu care musulmanii extremiŗti ameninžă civilizaţia occidentală şi care invită musulmanii să se ridice împotriva celor care îi atacă, invitând la un război al civilizaţiilor, bazat pe o interpretare a Jihādului din Coran īn maniera proprie acestora.

Ca şi creştinismul, credinţa islamică permite lupta în ideea autoapărării, pentru protejarea religiei sau, în parte, pentru cei ce au fost expulzaţi cu forţa din propriile case. Islamismul are reguli stricte, în care sunt incluse prohibiţiile împotriva rănirii civililor şi împotriva distrugerilor. Conform musulmanilor, nedreptatea poate triumfa în lume dacă oamenii n-au fost pregătiţi să-şi pună vieţile în pericol pentru o cauză nobilă. Coranul spune: “Luptă în numele lui Allah împotriva duşmanilor, dar fără a se încalca limitele. Allah nu-i iubeşte pe necredincioşi.” Sau

„Dacă ei caută pace, atunci să le dăm pace. Şi crede în Allah pentru că El este Unicul care aude şi cunoaşte toate lucrurile”.

În consecinţă, războiul armat, este în viziunea fundamentaliştilor islamici, ultima soluţie a unor condiţii riguroase impuse de legile sacre. 

Musulmanii consideră că există două forme ale Jihādului. Pe lângă varianta în care Jihādul reprezintă o luptă interioară împotriva dorinţelor egoiste mai există un jihād minor, care se aplică pentru apărarea familiei, a onoarei, în afara comunităţii credincioşilor umma. Acest ultim concept a fost deturnat de fundamentalişti, transformându-l în chemarea la “războiul sfânt”. Jihādul are două posibile definiţii: cea mai importantă este lupta spirituală a fiecăruia împotriva viciului, a pasiunii şi a ignoranţei. Această manieră de înţelegere a Jihādului este folositć şi în zilele noastre de musulmanii moderaţi, modelele comportamentale înscriindu-se în practica religioasă derivată din Coranul interpretat de profetul Mohammed.

Un alt tip de Jihād, acela derivat din interpretźrile extremiŗtilor religioŗi, talibanilor şi musulmanilor fundamentalişti este Războiul Sfânt împotriva nelegiuitorilor şi a ţărilor duşmane. 

Analiştii disting patru modalităţi de a realiza acest război sfânt: cu inima, prin cuvânt, cu mâna şi cu sabia. Prima modalitate se referă la lupta spirituală împotriva viciului, a pasiunii şi a ignoranţei; prin cuvânt - răspândirea cuvântului islamic; cu mâna - să alegi să faci bine, iar cu sabia să duci război împotriva necredincioşilor.

În opinia fundamentaliştilor, inamicii Islamului sunt împărţiţi în două grupuri, cei care au la bază credinţa în Biblie şi păgânii. Din prima grupare fac parte evreii şi creştinii, care nu trebuie decât să se supună regulilor islamice şi să trăiască în pace cu ceilalţi musulmani pentru a pune capăt Jihād-ului. Pentru pćgâni există un principiu similar, dar aceştia au mai puţine drepturi sub legile musulmane decât ceilalţi. În timp ce primul grup poate trăi în siguranţă în societatea musulmană, unii islamici extremişti au răspândit ideea cum că ceilalţi ar trebui ori să se convertească la islamism ori să înfrunte pedeapsa cu moartea.

Jihād-ul este o datorie pentru fiecare comunitate musulmanź, dar nu neaparat pentru fiecare individ: este suficient un numęr relativ mic de oameni pentru a porni Jihād-ul35. Cel care moare în acest Război Sfânt devine martir, un „shahid”, şi îi este garantat locul în „Rai”. În timp ce Jihādul ofensiv este acceptat de către ramura sunnită a islamului extremist, acesta este interzis în ramura şiită, care crede că numai Imam-ul este singurul în măsură să decidă dacă se va declanşa război sau nu.

Jihād-ul, īn concep˛ia islamicć, este o luptă spirituală împotriva răului. Jihād-ul este o datorie pentru toţi musulmanii. 

În lume, legea islamică este divizată în dar al-Islam (Casa Islamului) şi dar al-harb (Casa Războiului). Dacă nu este credinţă, legea islamică spune că toate naţiunile trebuie să se supună legii islamice, iar toţi bărbaţii islamici adulţi sunt chemaţi să ia parte la acest Război Sfânt împotriva ţărilor vecine nemusulmane.

Odată convertit la islamism, renunţarea la această religie este considerată o ofensă majoră. 

 

5.1. Obiectivele Jihād-ului 

 

Războiul Sfânt al musulmanilor este purtat în numele lui Allah, care spune prin Coran: 

“Să lupte, aşadar, pe calea lui Allah aceia care dau viaţa lumească de acum pentru viaţa de apoi! Iar aceluia care luptă pe calea lui Allah, de va fi ucis sau de va birui, Noi îi vom da o mare răsplată!36” 

“Spune acelora care nu cred că, dacă se vor opri37, li se va ierta ce a trecut38, dar dacă se vor întoarce ei (atunci vor fi pedepsiţi, după pilda celor de dinainte)39.

Şi luptaţi împotriva lor până ce nu va mai fi ispită şi până ce religia va fi în întregime pentru Allah!40 Iar de se vor opri, Allah este cel care vede bine ceea ce fac ei”41. 

Conform Coranului, proslăvirea cuvântului lui Allah este unul dintre obiectivele Jihād-ului. Un alt obiectiv este reprezentat de ajutorul acordat celor care au nevoie de el.

Allah spune: „ce este cu voi, de nu luptaţi pentru cauza lui Allah şi a celor slabi, bolnavi şi asupriţi, pentru toţi acei care strigă: Oh Allah, salvează-ne de cei cei ce ne asupresc42”. Cea de-a treia ţintă a Jihād-ului este respingerea agresiunii şi protejarea islamului. Din cuvintele lui Allah reiese că: „Pe oricine se ridică asupra ta răzbună-te în aceeaşi manieră, teme-te de Allah şi crede că Allah este alături de toţi cei care se tem de el”43.

Ţinta islamului, în războaiele purtate împotriva necredincioşilor, nu a fost de natură materială, din dorinţa de cucerire sau tendinţa imperialistă, ci a avut la bază motive ideologice, desprinse din diferitele forme de interpretare ale Coranului. Necesitatea de a-şi apăra credincioşii a forţat Profetul să elaboreze conceptul de „război drept”. 

Acest concept a reprezentat baza Jihād-ului. „Luptă în numele lui Allah, împotriva celor care te atacă, dar ai grijă să menţii limitele, pentru că Allah nu iubeşte nelegiuitorii”. Experţii şi cercetătorii definesc prin aceste limite folosirea a minimum de forţă necesară pentru a opri atacatorii. Diferitele moduri de interpretare ale Coranului, precum şi transpunerea acestei interpretări în practică a variat, îmbrăcând diferite forme dictate de funcţionarea sistemului închis putere-religie.

 

6. Consideraţii finale 

 

“Musulmanii sunt de circa zece ani încoace, statistic vorbind, mult mai inclinaţi spre conflicte decât alte civilizaţii”, concluzionează celebrul analist şi autor Samuel P. Huntington44 în volumul său „Ciocnirea civilizaţiilor şi refacerea ordinii mondiale”.

“Dovezile sunt concludente”, precizează Samuel Huntington.

1. Musulmanii au participat la 26 din cele 50 de conflicte etno-politice din 1993-1994, analizate în profunzime de Ted Robert Gurr45. 20 dintre aceste conflicte au fost între grupuri din civilizaţii diferite, dintre care 15 au fost între musulmani şi non-musulmani. Pe scurt au fost de trei ori mai multe conflicte intercivilizaţionale implicând musulmani decât toate conflictele între civilizaţiile non-musulmane.(...) Din cele şase războaie în care Robert Gurr estimează că 200.000 de oameni sau mai mult au fost ucişi, trei (Sudan, Bosnia, Timorul de Est) au fost între musulmani şi non-musulmani, două (Somalia, kurzii din Irak) au fost între musulmani şi numai unul (Angola) a implicat doar non-musulmani.(...) 

2. Cotidianul “New York Times” a identificat 48 de locuri în care s-au produs 59 de conflicte etnice în 1993. În jumătate dintre acestea, musulmanii s-au ciocnit cu alţi musulmani sau cu non-musulmani.(...) 

3. Într-o altă analiză, realizată în anul 1992, Ruth Ledger Savard46 a identificat 29 de războaie care se aflau în plină desfăşurare. 9 din cele 12 conflicte intercivilizaţionale s-au desfăşurat între musulmani şi non-musulmani, iar musulmanii au purtat din nou mai multe războaie decât orice altă civilizaţie.

“Aceste compilaţii - conchide Samuel Huntington - duc la aceeaşi concluzie: la începutul anilor ‘90, musulmanii au fost angajaţi în mai multe violenţe între grupuri decât non-musulmanii, iar două treimi - trei sferturi din războaiele intercivilizaţionale s-au desfăşurat între musulmani şi non-musulmani. Frontierele musulmanilor sunt sângeroase şi la fel este şi ceea ce se află în interiorul lor”. 

În aceeaşi lucrare, Samuel Huntington notează: “Un amestec de factori a făcut să se amplifice conflictul dintre Islam şi lumea occidentală la sfârşitul secolului XX. 

În primul rând, creşterea populaţiei musulmane a generat un mare număr de şomeri şi persoane tinere ostile care devin recruţii cauzelor islamiste. 

În al doilea rând, Renaşterea Islamică a dat musulmanilor o încrederea reînnoită în caracterul distinctiv şi în valoarea civilizaţiei lor, în comparaţie cu civilizaţia şi valorile Occidentului.

În al treilea rând, eforturile simultane ale Occidentului depuse în scopul universalizării valorilor şi instituţiilor sale a generat un imens resentiment printre musulmani. 

În al patrulea rând, colapsul comunismului a suprimat un inamic comun al Islamului şi Occidentului. 

În al cincilea rând, contactele crescute şi amestecul între musulmani şi occidentali au stimulat un nou sens al identităţii acestora şi al modului în care diferă unul de altul.(...) Atât timp cât Islamul va rămâne Islam şi Occidentul va rămâne Occident, acest conflict fundamental între două mari civilizaţii şi moduri de viaţă va continua să definească relaţiile lor în viitor aşa cum le-a definit timp de sute de ani”.

*

Înclinaţia musulmană spre conflicte violente este de asemenea sugerată şi de gradul “militarist” al societăţilor musulmane. În anii ‘80, ţările musulmane aveau raportul forţelor militare (numărul de personal militar la mia de locuitori) şi indici de efort militar (raportul menţionat adaptat la bogăţia unei ţări) semnificativ mai ridicaţi decât cei ai altor ţări. În medie, de două ori mai mare (11,8 la 5,8 pentru raportul forţelor militare, 17,7 la 8,2 pentru efortul militar) decât ţările creştine.

Statele musulmane au avut de asemenea o puternică înclinaţie de a recurge la violenţă în crizele internaţionale, folosind-o pentru a rezolva 76 de crize dintr-un total de 142 în care au fost implicate între 1928 şi 1979.(...) Atunci când statele musulmane au folosit violenţa, aceasta a fost de mare intensitate, declanşându-se războaie pe scară largă în 41% din cazuri. 

În contextul războiului actual desfăşurat contra terorismului se remarcă câteva concluzii: 

- o perioadă scurtă de timp care a succedat atacurile teroriste asupra SUA din 11 septembrie a.c., mass-media şi marea majoritate a analiştilor politici şi militari au pus semnul egal între terorism şi religia islamică;

- analiza atentă a atentatelor teroriste produse în SUA a condus la concluzia că acestea au fost organizate, finanţate şi conduse de către un grup de fanatici religioşi, musulmani, fapt care nu implică, însă, o condamnare în bloc a tuturor credincioşilor musulmani şi cu atât mai puţin a religiei islamice;

- cauzele apariţiei unor “lideri” fanatici trebuie căutate, în primul rând, în nivelul de trai foarte scăzut existent în multe state musulmane: Afganistan, Palestina, Irak, Iran, etc. Nemulţumirile populaţiilor din aceste state au fost exploatate şi folosite în scop personal de aşa-zişi lideri religioşi;

- Jihād-ul a fost deseori interpretat nu doar ca un termen care semnificć războiul care este cauzat de conflicte de interes naţional, de conflicte filosofice sau de tensiuni financiare. Diverşi lideri religioşi au tradus, comentat şi folosit în scopuri politice perceptele Coranului, aceştia conducând acţiuni de răsturnare a regimurilor unor state (Egipt) sau de “pedepsire” a altora (Israel, SUA); 

- acţiunile teroriste sunt realizate de un grup mic de persoane (câteva zeci de mii) raportat la cei 1,1 şi 1,2 miliarde de adepţi fideli ai Islamului. Liderii acestui grup sunt “personalităţi” musulmane care dispun de fonduri apreciabile pentru subvenţionarea acţiunilor teroriste. Teroriştii Ayman al-Zawahri şi Ossama bin Laden au fixat drept obiectiv al Frontului pentru eliberarea locurilor sfinte ale Islamului (organizaţie pe care ultimul a înfiinţat-o în 1998) scoaterea teritoriilor arabe şi musulmane de sub hegemonia americană şi au lansat o mişcare de gherilă împotriva intereselor americane şi israeliene, nu doar în lumea arabă, ci în întreaga lume;

- radicalizarea acţiunilor musulmane într-o altă zonă sensibilă, Kosovo, sunt percepute cu mari reţineri chiar de către liderii politici ai zonei, cu atât mai mult cu cât ONG-urile islamice au finaţat mai multe programe de restaurare sau reconstrucţie a unor moschei sau edificii religioase, distrugând patrimoniul arhitectural moştenit de la Imperiul Otoman;

- izolarea politică, economică, socială, informaţională, a oricăror grupuri, state sau civilizaţii, poate determina reacţii violente din partea acestora, explicate succint prin lipsa racordării lor la progresul civilizaţiei mondiale. De aceea, civilizaţia musulmană trebuie chemată la dialog pentru a se evita izolarea şi exacerbarea sentimentelor anti-occidentale;

- absenţa unui stat islamic nucleu, precum şi tergiversarea acestei probleme politice esenţiale de către statele puternice sau organizaţiile care sunt implicate în arhitectura geopolitică internaţională pot conduce la destabilizarea siguranţei şi securităţii mondiale; 

- părerea musulmanilor moderaţi este aceea că Occidentul trebuie să-şi schimbe politica faţă de statele islamice pentru a se evita începerea unui nou război mondial cu consecinţe incalculabile.

*

În concluzie, asistăm la un război care nu este al civilizaţiilor sau religiilor şi care nu are drept scop pedepsirea musulmanilor în ansamblu sau distrugerea religiei islamice. Conflictul actual îmbracă doar haina luptei împotriva manifestărilor extremiste violente, indiferent de provenienţă. 

38 Necredinţa şi păcatele lor trecute.

39 Vor fi nimiciţi de Allah, aşa cum au fost nimiciţi şi cei care s-au opus profeţilor anteriori.

40 Şi va crede toată lumea în Allah. 

41 Sura 8, versetele 38-39.

42 Sura 4, versetul 75.

43 Sura 42, versetul 40.

44 Samuel P. Huntington, “Ciocnirea civilizaţiilor şi refacerea ordinii mondiale”- Bucureşti, Editura Antet, 1998

